SET พรุ่งนี้เสี่ยงลงต่อ เกาะติดงบ บจ. ไตรมาส 3
บล.ฟิลลิป มองว่าตลาดพรุ่งนี้ (30 ต.ค.) ยังมีโอกาสที่จะอ่อนตัวลงอยู่ ซึ่งหากยืนเหนือ 1,390 จุดไม่ได้ จะมีแนวรับถัดไปที่ 1,380-1,370 จุด ส่วนแนวต้านให้ไว้ที่ 1,400-1,420 จุด
29 ต.ค. 2558

น.ส.ธีรดา ชาญยิ่งยงค์ ผู้ช่วยผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) เปิดเผยถึงตลาดหุ้นไทยวันนี้ (29 ต.ค.) ปรับตัวลงตามตลาดหุ้นอื่นในภูมิภาคที่ต่างปรับตัวลงกันทั่วหน้า โดย Sentiment การลงทุนแย่หลังจากที่ธนาคารกลางสหรัฐ (FED) ได้ส่งสัญญาณการปรับขึ้นอัตราดอกเบี้ยในช่วงเดือนธ.ค.ปีนี้
ทั้งนี้ ตลาดหุ้นไทยมีแรงขายมากมาจากทั้งนักลงทุนต่างชาติ, สถาบัน และ Prop Trade ที่เริ่มเห็นการขายมาตั้งแต่เมื่อวานนี้ ขณะเดียวกันแรงซื้อหนุนมีน้อย อย่างไรก็ตาม ช่วงนี้ให้ติดตามการทยอยประกาศผลประกอบการไตรมาส 3/58 ของบริษัทจดทะเบียน และติดตามความคืบหน้าของมาตรการกระตุ้นเศรษฐกิจ
แนวโน้มการลงทุนในวันพรุ่งนี้ (30 ต.ค.) มองว่าตลาดฯยังมีโอกาสที่จะอ่อนตัวลงอยู่ ซึ่งหากยืนเหนือ 1,390 จุดไม่ได้ จะมีแนวรับถัดไปที่ 1,380-1,370 จุด ส่วนแนวต้านให้ไว้ที่ 1,400-1,420 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
PTT ปิดที่ 282.00 บาท ลดลง 1.00 บาท
SCI ปิดที่ 10.20 บาท ลดลง 0.60 บาท
TASCO ปิดที่ 40.50 บาท ลดลง 2.50 บาท
SCC ปิดที่ 456.00 บาท ลดลง 12.00 บาท
KBANK ปิดที่ 172.50 บาท ลดลง 3.50 บาท
 
ที่มา: สำนักข่าวอินโฟเควสท์